Erməni terrorizminin ifşası istiqamətində diaspor təşkilatları tərəfindən müxtəlif layihələr həyata keçirilir 

 “Ötən dövr ərzində əcnəbi media nümayəndələri Azərbaycanda qaçqın düşərgələrində olublar və onlara Qarabağ münaqişəsi ilə bağlı məlumat verilib”
 Son illər ölkəmizdə  dövlət və qeyri-hökumət  təşkilatları tərəfindən  Azərbaycana və ümumilikdə türk xalqlarına qarşı ermənilər tərəfindən törədilmiş soyqırım və terrorizm siyasətinin  geniş ictimaiyyətə çatdırılması  istiqamətində  ölkə daxilində və ölkədən kənarda  bir sıra təbliğat və təşviqat işləri aparır və layihələr həyata keçirirlər. Bu istiqamətdə daha aktiv iş aparan  dövlət təşkilatlarından biri də Diasporla İş üzrə Dövlət Komitəsidir(DİDK). Sözügedən qurumun erməni terrorizminin ifşası istiqamətində gördüyü işlərlə bağlı  Təbliğat, informasiya və analitik təhlil şöbəin müdiri Elşad Miraləm məlumat verdi.
-Bu gün Diasporla İş üzrə Dövlət Komitəsinin  və  Azərbaycan diaspor təşkilatlarının əsas fəaliyyət istiqamətlərindən  biri ermənilərin  Azərbaycan xalqına qarşı həyata keçirdiyi  işğalçılıq, soyqırım və  terror siyasəti barədə məlumatları dünya ictimaiyyətinə çatdırmaqdan ibarətdir. Bu istiqamətdə  də bizim diaspor  təşkilatları ötən müddətdə öz  potensial imkanları daxilində bir sıra tədbirlər  həyata keçiriblər.   Ötən illər ərzində dünyanın müxtəlif  ölkələrində Ermənistanın səfirliklərinin və beynəlxalq təşkilatların  qarşısında  bu məsələ ilə bağlı azəri və türk diasporlarının birgə etiraz aksiyaları olub. Eyni zamanda  türk diplomatlarına qarşı törədilmiş terror aktları ilə bağlı, Azərbaycanda erməni terror birləşmələri tərəfindən törədilmiş  terror aktları ilə bağlı dünya ictimaiyyətini məlumatlandırmaq istiqamətində işlər görülüb. Bununla bağlı ayrı-ayrı beynəlxalq və bir sıra xarici ölkələrdə fəaliyyət göstərən  insan hüquqlarının müdafiəsi  ilə  məşğul olan qeyri-hökumət təşkilatlarına məlumatlar verilib, hesabatlar və videoçarxlar təqdim olunub.  Onu  da qeyd edim ki, bu istiqamətdə aparılan iş bu gün də davam edir və təbii ki, gələcəkdə də davam etdiriləcək.

- Bildiyimizə görə, bu günlərdə İsraildə keçirilən konfransda da ermənilərin xalqımıza qarşı törətdiyi soyqırım məsələsi haqqında danışılıb...
-Xəbər verildiyi kimi, mayın  5-6-da İsrailin Təl-Əviv şəhərində “Ön Asiya: kütləvi informasiya vasitələri və regional münaqişələr” mövzusunda beynəlxalq konfrans keçirilib. Azərbaycan  Diasporla İş üzrə Dövlət Komitəsinin və Azərbaycan-İsrail Beynəlxalq Assosiasiyasının birgə təşkil etdiyi konfrans dövlət rəsmlərinin, regiondakı prosesləri dərindən bilən politoloqların və mütəxəssislərin, habelə Azərbaycan, İsrail, ABŞ, Ukrayna və Rusiyada fəaliyyət göstərən rusdilli KİV  rəhbərlərinin iştirakı ilə medianın münaqişələrin həllində roluna dair müzakirələr aparmaq məqsədi daşıyıb.     Konfransda çıxış edən Dövlət Komitəsinin sədri Nazim İbrahimov  Azərbaycanda həyata keçirilən islahatlar, İsrail-Azərbaycan münasibətlərinin inkişaf perspektivləri, əlaqələrin inkişafında dövlətlərimizin başçılarının rolu, Dağlıq Qarabağ münaqişəsi, İsrail-Azərbaycan arasında əlaqələrin genişlənməsində və möhkəmlənməsində diasporun rolu və digər məsələlər barədə ətraflı məlumat verib. O, konfrans iştirakçılarına Dağlıq Qarabağ münaqişəsi haqqında ətraflı məlumat verib, bu münaqişənin bütün bölgənin təhlükəsizliyi, sülh və əminamanlığı üçün yaratdığı problemlərdən danışıb.        

  Azərbaycandan gedən nümayəndələrin  bir neçəsi  bu mövzular ətrafında məruzələrlə çıxışlar ediblər. Həmin məruzələrdən biri də məhz    Dağlıq Qarabağ  münaqişəsi, onun nəticələri və bu məsələyə  beynəlxalq  ictimaiyyətin  münasibəti  mövzusuna həsr olunmuşdu. Sözügedən məruzədə Dağlıq Qarabağ münaqişəsinin başlanmasının səbəbləri və Ermənistanın  işğalçılıq siyasəti ilə bağlı faktlar, məlumatlar diqqətə  çatdırıb və bu prosesdə  Azərbaycanın  beynəlxalq ictimaiyyətin gözləntiləri ilə bağlı məlumat verildi.  Qeyd olundu ki,  Azərbaycanın hər hansı bir ölkənin onu müdafiə etməsinə ehtiyacı yoxdur, ancaq Azərbaycan istəyir ki, dünya ictimaiyyəti  həqiqəti və haqqı müdafiə etsin . Konfransda dünyanın müxtəlif ölkələrində media nümayəndələri iştirak edirdilər. Eyni zamanda azərbaycanlı və israilli jurnalistlər arasında   görüşlər keçirildi. Biz ümumiyyətlə, istəyirik ki, dünyanın  ayrı -ayrı ölkələrində fəaliyyət göstərən KİV nümayəndələri Azərbaycan haqqında əsl həqiqətləri bilsinlər. Çünki   KİV ictimai rəyin formalaşmasında həlledici rol oynayır.  İndiyədək  bir sıra  ölkələrin  media nümayəndələrindən   ibarət heyət Azərbaycanda qaçqın düşərgələrində olublar. Eyni zamanda Qarabağ münaqişəsi ilə bağlı onlara məlumatlar verilib və materiallar təqdim olunub. Bununla yanaşı, xarici ölkə mediasının nümayəndələri ötən əsrin əvvəllərində azərbaycanlılara qarşı törədilmiş soyqırımı  əks etdirən  Qubadakı soyqırım məzarlığı ilə tanış olublar. Mən hesab edirəm ki, bu istiqamətdə işimizi bundan sonra da davam etdirəcəyik.

- Komitənin saytında ermənilərin azərbaycanlılara qarşı törətdiyi  soyqırımla bağlı materialların yer aldığı bölüm varmı?
-Komitənin saytında həm 20 Yanvar faciəsi, həm  Xocalı soyqırımı və  həm də Ermənistanın Azərbaycana təcavüzü ilə bağlı faktları əks etdirən bir bölmə var. Həmin bölmə də  bu, məsələlərlə bağlı ətraflı məlumat verilib. Eyni zamanda Xocalı soyqırımına həsr edilmiş və  DİDK-nin sifarişi ilə  çəkilmiş filmdə saytda yerləşdirilib. Amma biz hesab edirik ki, bunlar kifayət deyil. Məlum olduğu kimi, Xocalı soyqırımının tanıdılması ilə bağlı Leyla xanım Əliyevanın rəhbərliyi ilə “Xocalıya Ədalət” adlı böyük  kompaniya aparılır. Bu  kampaniyada  bizim diaspor təşkilatları da fəal iştirak edirlər. Bu kampaniya ilə bağlı bizim saytımızda ətraflı  məlumat verilib. Yəni biz düşünürük ki, Xocalı soyqırımı ilə bağlı həqiqətləri elə bir şəkildə təbliğ etməliyik ki, artıq bunu azərbaycanlıların  deməyə ehtiyacı olmasın. Yəni ayrı-ayrı xarici ölkələrin ictimaiyyəti, alimləri və ümumilikdə ictimai rəyi formalaşdırmağa qadir olan adamlar bu həqiqətləri dərk və qəbul etsinlər. Bu barədə onlar danışsınlar. Çünki onların bu məsələlər haqqında danışması daha effektli olar və biz bu zaman əsl həqiqətlərin üzə çıxmasına daha rahat  nail ola bilərik. 

 Saytımızın   materialları hələ ki yalnız  Azərbaycan dilindədir. Çünki   xaricdə yaşayan azərbaycanlılar üçün nəzərdə tutulub, amma  istəyirik ki, gələcəkdə müxtəlif dillərdə saytımızda materiallar olsun.  Və bununla bağlı bizim planlarımız var.  Onu da qeyd edim ki, bir sıra xarici ölkələrdə yaşayıb fəaliyyət göstərən diaspor təşkilatlarının saytları var. Sözügedən  saytlar  həmin ölkələrin dövlət dillərində hazırlanıb. O saytlarda da hər bir ölkənin öz dilində diaspor nümayəndələrimiz tərəfindən Azərbaycan həqiqətləri haqqında məlumat  yerləşdirilib. 

- Müxtəlif xarici ölkələrdə fəaliyyət göstərən diaspor təşkilatlarımız  ermənilərin xalqımıza qarşı törətdiyi terror aktını  yaşadığı ölkədə  çatdıra bilirmi?
- Azəri  diasporunun formalaşma  tarixi  yenidir. Diaspor təşkilatlarımız öz potensiallarından mümkün qədər istifadə edirlər.  Amma daha böyük uğurlar qazanmaq və ciddi addımlar atmaq üçün, bu istiqamətdə işin təkmilləşdirilməsinə ehtiyac var. Çünki  yaşadığımız qloballaşan dünyada hər gün dünyanın şərtləri dəyişir, eyni zamanda təbliğat prosesinin öz şərtləri yeniləşir və yeni texnologiyaların tətbiqinə ehtiyac duyulur və bu baxımdan Azərbaycan diaspor təşkilatları da öz fəaliyyətlərini  bu şərtlərə uyğunlaşdırmalıdır. Bu şərtlərə uyğunlaşdırma istiqamətində də addımlar atırlar. Əlbəttə, ümumilikdə götürdükdə bizi əldə etdiyimiz nəticələr qane etməyə bilər. Amma başqa kontekstdən baxdıqda biz onu qeyd etməliyik ki, Azərbaycan diasporu böyük bir yol keçməyə nail olub. Yəni Azərbaycan  yeni müstəqillik qazananda, dünya azərbaycanlılarının ilk qurultayı keçirilənə qədər  xaricdə yaşayan azərbaycanlıların təşkilatlanması sahəsində və bir araya gəlməsində müəyyən problemlər vardırsa, bu gün bu problemlər artıq yoxdur. Azərbaycanlıların təşkilatlanma prosesi demək olar ki, başa çatıb. Azərbaycanlılar yaşadıqları ölkələrdə cəmiyyətin bir hissəsinə çevrilə biliblər. Onlar cəmiyyətə inteqrasiya edir, tanınmağa başlayır və artıq onların sözləri ictimaiyyət tərəfindən  qəbul olunur və anlaşıla bilirlər. Bu baxımdan daha ciddi nəticələr əldə etmək üçün potensialımız var, amma biz əldə etdiyimiz nəticələrlə kifayətlənməməliyik və daha ciddi uğurlar əldə etməliyik.

 Ümumiyyətlə, Diaspor Komitəsi və diaspor təşkilatlarımızın əsas prinsipi odur ki, dünya ictimaiyyətinə özümüzü Xocalı soyqırımı və  Qarabağ problemi kontekstində təqdim edək. Ötən illərin təcrübəsi göstərir ki, bəzən bu arzu olunan effekti vermir. Azərbaycanın özünü tanıtmaq üçün, daha böyük imkanları var. Belə götürsək, bu gün ermənilər dünyanın siyasi  səhnəsinə  soyqırım amili ilə çıxırlar.Və özlərini soyqırıma məruz qalmış xalq kimi təqdim edirlər. Belə deyək ki bu  gün “soyqırım” təqdimatı onların bir brendinə çevrilib. Amma Azərbaycanın zəngin təbii sərvətləri,  tarixi, mədəniyyəti , sürətlə inkişaf edən iqtisaddiyyatı  və çox böyük dövlətçilik təcrübəsi var. Azərbaycanda həyatın bir sıra sahələri inkişaf edir. Və bu inkişaf kontekstində biz əgər, Qarabağ həqiqətlərini və Ermənistanın Azərbaycana təcavüzü məsələsini çatdırsaq bu daha yaxşı effekt verə bilər. Bu baxımdan ki, təəssüf ki, Azərbaycan xalqı bir çox faciələri yaşamalı olub. Ayrı-ayrı ölkələrdə 20 Yanvar faciəsi, Xocalı soyqırımı,  Şuşanın, Laçının işğalı ilə bağlı tədbirlər keçirilib. Və bu tədbirlərdə diaspor nümayəndələrimiz tərəfindən dəvət olunmuş həmin ölkələrin ictimai -siyasi xadimləri iştirak ediblər. 

- Komitə tərəfindən  ermənilərin xalqımıza qarşı törətdiyi faciələri əks etdirən hər hansı materiallar hazırlanıbmı?
-Xocalı soyqırımı və ümumilikdə xalqımıza qarşı törədilmiş erməni vəhşiliklərini dünyaya çatdırmaq üçün Azərbaycan Milli Elmlər Akademiyası,  İnsan Haqları İnstitutu, başqa bir sıra qeyri-hökumət təşkilatları, dövlət təşkilatları və  eyni zamanda Heydər Əliyev Fondu tərəfindən bu istiqamətdə böyük layihələr həyata keçirilib və təbliğat materialları hazırlanıb. Biz o təbliğat materiallarından maksimum dərəcədə istifadə edirik, eyni zamanda  komitə də öz imkanları daxilində  bu istiqamətdə təbliğat materialları hazırlayır. Adətən, Azərbaycanla bağlı və xalqımıza qarşı törədilmiş soyqırım siyasəti ilə bağlı azərbaycanlı müəlliflər tərəfindən yazılan materiallar başqa ölkələrin ictimaiyyətində bir az qeyri obyektiv təəssürat yaradır. Biz bu baxımdan hesab edirik ki,   xarici ölkələrin elm  adamlarının, jurnalistlərinin, ictimaiyyət nümayəndələrinin  bu həqiqətləri anlamaları vacibdir ki, onlar bu  həqiqətlər haqqında yazsınlar,  bunun effekti daha böyük olar. Bu istiqamətdə biz ötən il  bir neçə  layihələr həyata keçirmişik. Azərbaycanla bağlı bir sıra əcnəbi müəlliflərin əsərləri tərcümə olunub. Bu sahədə işimizi davam etdirəcəyik.

- Bir sıra xarici ölkə mətbu orqanlarında Qarabağla və Azərbaycanla bağlı həqiqətə uyğun olmayan məlumatlar verilir. Siz bu cür hallara necə cavab verirsiniz?
-Bizim bu məsələlərlə bağlı məlumatımız olduqda öz səlahiyyətlərimiz daxilində  operativ işlər görürük. Eyni zamanda bu işdə bizim diaspor təşkilatlarımız fəallıq göstərirlər.  Bu yaxın illərdə Qarabağla bağlı erməni lobbisi və diaspor təşkilatının təşəbbüsü ilə filmər çəkilib, nümayiş etdirilib və  internet saytlarında yayımlanıb.  Bu  neqativ halın qarşısı  xaricdə yaşayan diaspor təşkilatlarımızın müdaxiləsindən sonra alınıb. Indi bir çox ölkələrdə ki,  diaspor təşkilatlarımız, o cümlədən Amerika, Hollandiya, Belçika və Rusiyada olan diaspor təşkilatlarımız virtual məkanla çox  fəal iş aparırlar. Onların bir neçə dəfə Qarabağ həqiqətlərini dünyaya çatdırmaq üçün, layihələri olub və həmin layihələr uğurla icra edilib. Bu istiqamətdə bu gün də  iş aparılır. Ümumiyyətlə,  bu gün virtual məkanda aparılan işin və təbliğatın  daha böyük effekti var.   

- Komitə tərəfindən sözügedən mövzu ətrafında təbliğat işləri aparılır? 
-Ermənilərin terrorizm və soyqırım siyasəti ilə bağlı komitə tərəfindən müntəzəm iş aparılır. Diaspor təşkilatlarımız  ermənilərin təkcə azərbaycanlılara qarşı deyil, eyni zamanda Azərbaycanda olan digər xalqların nümayəndələrinə qarşı da törətdiyi soyqırım siyasətini dünya ictimaiyyətinə çatdırmağa çalışırlar. Yəni bu, diasporumuzun və ümumilikdə xaricdə yaşayan hər bir vətənpərvər azərbaycanlının əsas fəaliyyət prinsiplərindən biridir.

